Төбәкләрдәге матбугат чаралары ятим түгел

	26 - 28 октябрьдә Бөтендөнья татар конгрессы, “Татмедиа” Республика матбугат һәм массакүләм коммуникацияләр агентлыгы белән берлектә, чираттагы Бөтенроссия татар журналистлары форумын уздырды. Чарага Россиянең 15 регионыннан 30лап журналист килгән иде. 	 Шуларның дүртесе – Самара өлкәсеннән. Алар үзләренең милли матбугат чараларын сыйфатлы итеп бастырып чыгару һәм язылучыларга вакытында китереп җиткерү, электрон вариантларын тиз арада интернет сайтларга элү буенча бәяләп бетергесез файдалы мәгълүмат туплап кайттылар. Журналистларны, һәрвакыттагыча, Бөтендөнья татар конгрессы бинасында зурлап каршы алдылар, “Мирас” дип аталган затлы кунакханәгә урнаштырып, “Дворянское гнездо” ресторанында тәмле ашаткач, “Татмедиа” республика агентлыгы белән танышырга алып киттеләр, шунда ук агентлык җитәкчелеге белән очрашу да узды. Айдар Сәлимгәрәев регионнарда эшләп килүче матбугат чараларын барлап чыкты: эфир вакыты кыйммәт булу сәбәпле Тубылда бюджет акчасына чыгып килүче татар радиотапшыруларының ябылуына көенде, ә Мари Элда, киресенчә, “Якташлар” газетасы чыга башлавына сөенде. Баш мөхәррире Фәнил Мусин сөйләвенчә, ул аны үзенең һәм спонсорлар акчасына чыгарып килә. Почта аша язылу ачылган, ләкин әлегә әбүнәчеләр саны күп түгел, активистлар газетаны халыкка бушлай таратып йөриләр, язылу буенча чыгымнарын капларлык акча килми икән. Бу хәлдән чыгу өчен “ТАТМЕДИА” җитәкчесе интернет газеталар чыгаруны җайларга тәкъдим итте. Соңрак, кайсы газетаның сайты юк, бертөрле шаблон буенча регионнардагы газеталарга да сайтлар ачуда булышу мөмкинлеген карарга булдылар. Ул, гомумән, төбәкләрдәге татар телле газета редакцияләренең эшен югары бәяләде: “Өйләргә татар газеталары килеп тормаган регионнарда халык үз телен бик тиз югалтырга мөмкин. Сез бик зур эш эшлисез”, - диде Айдар Сәлимгәрәев һәм Мари Эл газетасына да, башкаларга да методик яктан да, матди яктан да мөмкин булганча ярдәм итәргә вәгъдә итте.    
	Эльмира ШӘВӘЛИЕВА	
Бердәмлек

	№ --- | 08.11.2022	


